李聖俞郎中求吾家江西黄雀醝法戲作醝經遺之
作者：楊萬里
朝代：宋

paragraphs: 江夏無雙小道士，一丘一壑長避世。
裁雲縫霧作羽衣，蘆花柳綿當裘袂。
身騎鴻鵠太液池，脚踏金蟇攀桂枝。
渴飲南陽菊潭水，饑啄藍田栗玉芝。
今年天田秋大熟，紫皇遣刈神倉穀。
一雙鳬舄墮雲羅，夜隨弋人卧茅屋。
賣身不直程將軍，却與彭越俱策勳。
解衣戲入玉壺底，壺中別是一乾坤。
水精鹽山兩岐麥，身在椒蘭衆香國。
玉條脫下澡凝脂，金叵羅中酌瓊液。
平生學仙不學禪，刳心洗髓糟床邊。
諸公俎豆驚四筵，猶得留侯借箸前。
昔爲飛仙今酒仙，更入太史滑稽篇。